Sena Ameriken an Pare pou Vote sou Nominasyon Jij Kavanaugh la
Pandan senatè yo pral òganize plizyè vòt fomalite vandredi 5 oktòb la, vòt final la fikse pou yon jou aprè, samdi 6 oktòb la.
WASHINGTON, DC — Ozetazini, kandida pou yon plas nan Kou Siprèm nan, Jij Brett Kavanaugh, twouve l nan etap final efò k ap fèt pou l okipe plas Jij Anthony Kennedy kite vid nan pi gwo tribinal peyi a. Anvan dènye vòt ki pral fet nan Sena a sou nominasyon an e ki fikse pou samdi 6 oktòb 2918 la, manm Gran Kò a pral òganize vandredi yon vòt de fòmalite ki, an Pratik, pral mete fen nan tout deba sou dosye a. Pandan Prezidan Donald Trump t ap patisipe nan yon meeting-de-mas nan Eta Minnesota jedi, li pale pou l fè konprann Demokrat yo ap peye sa trè chè poutèt yo kanpe ankwa devan nominasyon Jij Kavanaugh la. Prezidan an di foul la: <<Tou sa nou gen pou n fè, se gade tou senpleman rezilta sondaj yo pandan 3 a 4 jou ki pase yo; yo fè n wè rezistans anraje yo a kòmanse gen move konsekans pou yo -move konsekans nan yon nivo moun pa t janm wè anvan. >> Yon ansyen jij nan Kou Siprèm nan, John-Paul Stevens -ki te apiye nominasyon Kavanaugh la jous nan jou ki fèk pase yo- fè konnen kounye a kandida a pa merite yon plas nan tribinal ki pi enpòtan nan peyi a. Jij Stevens, ki t ap pale devan yon sal ranpli moun nan vil Boca Raton, nan Eta Florid, deklare: <<Mwen pa kwè Kavanaugh gen tanperaman ki nesesè pou l okipe fonksyon sa a lè m konsidere jan li te konpòte l ak senatè yo --ton vwa li lè l t ap pale avèk yo pandan li t ap fè deposizyon sou akizasyon ki di li te komèt yon atak seksyèl la. >> Daprè nouvèl ki sòti nan Kongrè ameriken an, premye vòt fòmalite a pral dewoule vandredi a 10:30AM, lè Washington, lè Ayiti.